CELEX: 32012D0063
Language: hu
Date: 2011-10-31 00:00:00
Title: 2012/63/EU: A Bizottság határozata ( 2011. október 31. ) – SA. 30931 (11/C) számú állami támogatás – Románia – A légi közlekedési infrastruktúra fejlesztésére irányuló támogatási program (az értesítés a C(2011) 7863. számú dokumentummal történt)  EGT-vonatkozású szöveg

2.2.2012   
            
            
               HU
            
            
               Az Európai Unió Hivatalos Lapja
            
            
               L 30/21
            
         A BIZOTTSÁG HATÁROZATA
   (2011. október 31.)
   SA. 30931 (11/C) számú állami támogatás – Románia
   A légi közlekedési infrastruktúra fejlesztésére irányuló támogatási program
   (az értesítés a C(2011) 7863. számú dokumentummal történt)
   (Csak a román nyelvű szöveg hiteles)
   (EGT-vonatkozású szöveg)
   (2012/63/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 108. cikke (2) bekezdésének első albekezdésére,
   tekintettel az Európai Gazdasági Térségről szóló megállapodásra és különösen annak 62. cikke (1) bekezdésének a) pontjára,
   mivel:
   1.   ELJÁRÁS
   
   
               (1)
            
            
               2010. május 17-én kelt elektronikus levelükben a román hatóságok az Európai Unió működéséről szóló szerződés (a továbbiakban: EUMSZ) 108. cikkének (3) bekezdése értelmében a regionális repülőterek számára nyújtott állami támogatást biztosító támogatási programot jelentettek be a Bizottságnak. Ezt a bejelentést az N 185/2010 ügyszámon vették nyilvántartásba.
            
         
               (2)
            
            
               A Bizottság 2010. június 23-án, 2010. október 7-én, 2010. december 3-án és 2011. március 17-én további adatokat kért be a javasolt intézkedésekre vonatkozóan. A román hatóságok 2010. július 22-én, 2010. október 27-én, 2011. január 20-án és 2011. április 5-én megküldték a kért tájékoztatást.
            
         
               (3)
            
            
               2010. szeptember 15-én a román hatóságok a bejelentett támogatással kapcsolatos bizonyos változásokról tájékoztatták a Bizottságot, különösen a kedvezményezettek számára vonatkozóan.
            
         
               (4)
            
            
               2011. május 24-én kelt levelében a Bizottság tájékoztatta a román hatóságokat, hogy a repülőterek javára nyújtandó bejelentett támogatással és egyéb intézkedésekkel kapcsolatban az EUMSZ 108. cikkének (2) bekezdése szerinti hivatalos vizsgálati eljárás megindításáról határozott (a továbbiakban: az eljárás megindításáról szóló határozat) (1). A Bizottság ezt követően 2011. június 23-án elfogadta a határozat helyesbítését.
            
         
               (5)
            
            
               Az eljárás megindításáról szóló határozatot közzétették az Európai Unió Hivatalos Lapjában
                   (2). A Bizottság felhívta az érdekelt feleket, hogy tegyék meg észrevételeiket.
            
         
               (6)
            
            
               Románia 2011. június 27-én, 2011. július 5-én és 2011. augusztus 19-én benyújtotta észrevételeit az eljárás megindításáról szóló határozattal kapcsolatban.
            
         
               (7)
            
            
               A Bizottság három érdekelttől kapott észrevételeket: a Carpatair (a temesvári repülőtéren működő légitársaság), a kolozsvári repülőtér, valamint a Romániai Repülőterek Egyesülete. Az érdekelt felek észrevételei mind a bejelentett programra, mind a működési veszteségek fedezésére Románia uniós csatlakozása óta nyújtott kiegészítő állami finanszírozásra vonatkoznak.
            
         
               (8)
            
            
               2011. szeptember 16-án kelt levelében, a Bizottság továbbította az érdekelt felek észrevételeit Románia felé.
            
         2.   A BEJELENTETT INTÉZKEDÉS ISMERTETÉSE
   
   
               (9)
            
            
               A bejelentett intézkedés a kis regionális repülőterek infrastrukturális beruházásainak állami finanszírozására vonatkozik.
            
         
               (10)
            
            
               A bejelentett intézkedés annak támogatására irányul, hogy a romániai regionális repülőterek megfeleljenek a légiközlekedés-biztonsági előírásoknak, tovább fejlődjön a biztonságos és életképes repülőtéri infrastruktúra, továbbá javuljon a repülőterekhez való eljutás lehetősége és a regionális fejlesztés.
            
         
               (11)
            
            
               Az előzetes értékelés szakaszában a román hatóságok rávilágítottak arra, hogy a regionális repülőterek Romániában rendszerint veszteségesek, és működési veszteségeiket minden évben az állam finanszírozza. A román hatóságok a Bizottsághoz eljuttattak egy olyan jegyzéket, amely tartalmazza a Románia uniós csatlakozása óta a D. kategóriájú repülőtereknek nyújtott összes állami finanszírozást.
            
         
               (12)
            
            
               A román hatóságok jelezték, hogy a repülőtereknek nyújtott éves támogatások javarészt mentesek az EK-Szerződés 86. cikke (2) bekezdésének (jelenleg az EUMSZ 106. cikke (2) bekezdésének) az általános gazdasági érdekű szolgáltatások működtetésével megbízott vállalkozásoknak közszolgáltatással járó ellentételezés formájában megítélt állami támogatásokra történő alkalmazásáról szóló, 2005. november 28-i 2005/842/EK bizottsági határozat (3) alapján előírt bejelentési kötelezettségek alól (a továbbiakban: az általános gazdasági érdekű szolgáltatásokról szóló határozat).
            
         
               (13)
            
            
               A román hatóságok véleménye szerint az egyetlen kivétel a temesvári repülőtérnek biztosított állami finanszírozás, ami pedig nem minősül támogatásnak, mivel az intézkedés megfelel a piacgazdasági befektetői próbán. A temesvári repülőtér állami támogatásának értékelését a Bizottság a többitől külön végzi el.
            
         3.   A BEJELENTÉS VISSZAVONÁSA
   
   
               (14)
            
            
               2011. július 25-én kelt levelükben a román hatóságok visszavonták a romániai kis regionális repülőterek infrastrukturális beruházásainak állami finanszírozására vonatkozó, SA. 30931 számon tett bejelentésüket. A román hatóságok bejelentették szándékukat az ilyen repülőterek finanszírozására a repülőterek finanszírozására és a regionális repülőterekről közlekedő légitársaságoknak nyújtott indulási célú állami támogatásokra vonatkozó közösségi iránymutatásokkal (4) (a továbbiakban: légi közlekedési iránymutatások) és az általános gazdasági érdekű szolgáltatásokról szóló határozattal összhangban.
            
         
               (15)
            
            
               A légi közlekedési iránymutatás elismeri, hogy a repülőterek által végzett bizonyos tevékenységek – kivételes esetekben egy repülőtér üzemeltetése egészében véve – általános gazdasági érdekű szolgáltatásnak minősülhetnek. A hatóság ez esetben a repülőtér üzemeltetőjének bizonyos számú közszolgáltatási kötelezettséget ír elő, hogy biztosítsa az általános közérdek érvényesülését, és ez utóbbit a hatóságok pénzügyi kompenzációban részesíthetik a közszolgáltatási kötelezettség ellátásakor felmerülő többletköltségekért.
            
         
               (16)
            
            
               Az általános gazdasági érdekű szolgáltatásokról szóló határozat az olyan vállalkozásoknak odaítélt közszolgáltatással járó ellentételezésekre alkalmazandó, amelyek adózás előtti átlagos éves forgalma az általános gazdasági érdekű szolgáltatással való megbízást megelőző két pénzügyi évben 100 millió EUR-nál kevesebb volt, a szóban forgó szolgáltatásért járó éves ellentételezés összege pedig kevesebb mint 30 millió EUR;, valamint olyan repülőterek számára odaítélt közszolgáltatással járó ellentételezésre, amelyek átlagos éves forgalma az általános gazdasági érdekű szolgáltatással történő megbízást megelőző két pénzügyi évben nem haladta meg az egymillió utast. Amennyiben az általános gazdasági érdekű szolgáltatásokról szóló határozatban megállapított feltételek teljesülnek, a közszolgáltatással járó ellentételezések összeegyeztethetőek a belső piaccal, és mentesülnek a Szerződés 108. cikkének (3) bekezdésében megállapított bejelentési kötelezettség alól.
            
         
               (17)
            
            
               Az EK-Szerződés 93. (most 88.) cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendelet (5) 8. cikke értelmében az érintett tagállam megfelelő határidőn belül, a támogatásra vonatkozó bizottsági határozat meghozatala előtt, visszavonhatja bejelentését. A fent említett rendelet 8. cikkének (2) bekezdése értelmében, abban az esetben, amikor a Bizottság megkezdte a hivatalos vizsgálati eljárást, az eljárást a Bizottságnak le is kell zárnia.
            
         
               (18)
            
            
               Annak következtében, hogy Románia visszavonta bejelentését, és regionális repülőtereit a légi közlekedési iránymutatásokkal és az általános gazdasági érdekű szolgáltatásokról szóló határozattal teljes összhangban finanszírozza, a Bizottság a bejelentett támogatással kapcsolatosan az EUMSZ 108. cikkének (2) bekezdése szerinti hivatalos vizsgálati eljárás lezárásáról határozott.
            
         
               (19)
            
            
               Ez a határozat nem érinti az eljárás megindításáról szóló határozat tárgyát képező egyéb intézkedéseket. Ezért az azokra az intézkedésekre vonatkozó hivatalos vizsgálat továbbra is folyamatban van,
            
         ELFOGADTA EZT A HATÁROZATOT
   1. cikk
   A Bizottság a kis regionális repülőterek infrastruktúrája fejlesztésének támogatására nyújtott állami finanszírozásra vonatkozó bejelentett támogatással kapcsolatosan az EUMSZ 108. cikkének (2) bekezdése szerinti hivatalos vizsgálati eljárás részleges lezárásáról határozott, mivel Románia visszavonta a szóban forgó projektre vonatkozó bejelentését.
   2. cikk
   Ennek a határozatnak Románia a címzettje.
   
      Kelt Brüsszelben, 2011. október 31-én.
      
         
            a Bizottság részéről
         
         Joaquín ALMUNIA
         
            alelnök
         
      
   
   
      (1)  A hivatalos vizsgálati eljárás mind a kis regionális repülőterek infrastruktúrájának fejlesztésével kapcsolatos bejelentett programra, mind a bizonyos repülőterek működési veszteségének fedezésére nyújtott állami finanszírozásra vonatkozik.
   
      (2)  HL C 207., 2011.7.13., 3. o.
   
      (3)  HL L 312., 2005.11.29., 67. o.
   
      (4)  HL C 312., 2005.12.9., 1. o.
   
      (5)  HL L 83., 1999.3.27., 1. o.